Ռեյնբոու Ռաուել

Ռեյնբոու Ռաուել (անգլ.՝ Rainbow Rowell, փետրվարի 24, 1973(1973-02-24), Նեբրասկա, ԱՄՆ և Nebraska City, Նեբրասկա, ԱՄՆ), ամերիկացի կին գրող։ Առավել հայտնի է դեռահասների համար նախատեսված վեպերով՝ «Էլեանորան և Պարկը» և «Երկրպագուհին»։


== Կենսագրություն ==
Ռեյնբոու Ռաուելը ծնվել է 1973 թվականի փետրվարի 24-ին Նեբրասկա քաղաքում։
1995-2012 թվականներին Ռաուելը «Omaha World-Herald» թերթում վարել է սյունակ և եղել գովազդային տեքստեր գրելու գործակալ։
Թերթից հեռանալուց հետո սկսել է աշխատել գովազդային գործակալությունում, իսկ ազատ ժամանակ գրել իր առաջին հրատարակված վեպը՝ «Հավատարմություն» (անգլ.՝ «Attachments») վերնագրով։ Երեխայի ծնունդով պայմանավորված՝ Ռաուելը երկու տարով դադարեցրել է աշխատանքը ձեռագրի վրա։ Վեպը հրատարակվել է 2011 թվականին։ Այն պատմում է համակարգային ադմինիստրատորի մասին, որը սիրահարվում է մի կնոջ, որի թղթակցությանը հետևում էր։ «Kirkus Reviews» ամսագիրը գիրքը ներառել է տարվա երևելի դեբյուտների ցանկում։
2013 թվականին Ռաուելը հրատարակել է դեռահասների համար նախատեսված երկու վեպ՝ «էլեանորան և Պարկը» (անգլ.՝ «Eleanor & Park») և «Երկրպագուհին» (անգլ.՝ «Fangirl»)։ Երկու գիրքն էլ հայտնվել են «The New York Times»-ի սահմանած՝ տարվա լավագույն դեռահասական վեպերի ցանկում։ Ըստ «Ամազոն»-ի՝ «էլեանորան և Պարկը» վեպը ճանաչվել է նաև 2013 թվականի 10 լավագույն գրքերից մեկը, իսկ «Goodreads»-ի համաձայն՝ վեպը ճանաչվել է որպես տարվա լավագույն դեռահասական վեպ։
2013 թվականին, երբ Մինեսոտայի ավագ դպրոցի մի խումբ ծնողներ կասկածի տակ առան «Էլեանորան և Պարկը» գիրքը, Ռաուելի աշխատանքն արժանացավ բացասական գնահատականի։ Այդ ամենի պատճառով նաև չեղյալ համարվեց Ռաուելի հրավերը գրական մի միջոցառման։ Արդյունքում ծնողների խումբը որոշեց, որ գիրքը կարող է մնալ գրադարանի պահարաններում։ Հարցազրույցներից մեկի ժամանակ Ռաուելը նշել է, որ նրանց կոչած «անվայել» նյութին շատ երեխաներ են բախվում դժվար պահերին։
2014 թվականի հուլիսի 8-ին Ռաուելը հրատարակել է իր չորրորդ վեպը՝ «Զանգ անցյալին»(անգլ.՝ «Landline»)։ Վեպում նկարագրվում է ամուսնական կյանքում խնդիրներ ունեցող զույգի պատմությունը։ Նույն տարում նա պայմանագիր է կնքել «First Second Books» հրատարակչության հետ՝ գրաֆիկական երկու վեպի հրատարակման նպատակով։
Ռաուելի հինգերորդ գիրքը՝ «Այդպես շարունակել» (անգլ.՝ «Carry On»), հրատարակվել է 2015 թվականի հոկտեմբերի 6-ին։ Այն հիմնված է «Երկրպագուհին» ստեղծագործության սյուժեում առանցքային համարվող մտացածին գրքաշարի վրա։ Այն Ջեմմա Լեսլիի շարքի 8-րդ գիրքն է Սայմոն Սնոու անունով հրաշագործ տղայի մասին, որը սովորում էր Ուոթֆորդի հրաշագործների դպրոցում։ Դպրոցական կրթության 8-րդ տարում Սայմոնը փորձում է համակերպվել այն մտքի հետ, որ ինքն Ընտրյալ է և պետք է ոչնչացնի կախարդական աշխարհը վերացնող Տոսկլիվիուս Կովարնուն՝ կախարդական չարին։ Նա իր լավագույն ընկերուհու՝ Պենելոպայի և սիրելի աղջկա՝ Ագաթայի հետ ուղևորվում է արկածներ որոնելու։ Թեև այս հատվածը «Երկրպագուհին» գրքի ֆանտաստիկ շարքի մի մասն է, վեպն ինքնին առանձին գիրք է։ Այն շատ դեպքերում հիմնված է Ջոան Ռոուլինգի «Հարրի Փոթեր» վիպաշարի վրա։
Ռաուելն ապրում է Օմահայում ամուսնու և երկու երեխաների հետ։


== Մատենագրություն ==


=== Գրքեր դեռահասների համար ===
2013 - «Էլեանորան և Պարկը» (անգլ.՝ «Eleanor & Park»)
2013 - «Երկրպագուհին» (անգլ.՝ «Fangirl»)
2015 - «Այդպես շարունակել» (անգլ.՝ «Carry On»)
2019 - «Թեթևամիտ որդին» (անգլ.՝ «Wayward Son»)


=== Գրքեր մեծահասակների համար ===
2011 - «Հավատարմություն» (անգլ.՝ «Attachments»)
2014 - «Զանգ անցյալին» (անգլ.՝ «Landline»)


=== Պատմվածքներ ===
2014 - «Կեսգիշեր» (անգլ.՝ «Midnights») («12 պատմություն իրական սիրո մասին» (անգլ.՝ «My True Love Gave to Me: Twelve Holiday Stories») ժողովածուի կազմում)
2016 - «Հարազատ հոգիներ» (անգլ.՝ «Kindred Spirits»)


=== Կոմիքսներ ===
2017 - «Փախստականները» (անգլ.՝ «Runaways»)


== էկրանավորում ==
«DreamWorks» ընկերությունը և Կառլա Հեքենը նախատեսում են «Էլեանորան և Պարկը» վեպի հիման վրա նկարահանել ֆիլմ։ Ռաուելին խնդրել են գրել սցենարը։


== Ծանոթագրություններ ==


== Արտաքին հղումներ ==
Ռեյնբոու Ռաուելի պաշտոնական կայք